Iуащхьэмахуэ щыпагъанэ
Дзэм хэтхэм я дунейпсо джэгухэм я мафIэр Iуащхьэмахуэ дыгъуасэ щыпагъэнащ. Альпинист гупым дэщIыгъуу Европэм и бгы нэхъ лъагэ дыдэм и щыгум дэкIуеящ Къэбэрдей-Балъкъэрым щыщ бэнакIуэ, Рио-де-Жанейрэ щекIуэкIа Олимп Джэгухэм дыжьын медалыр къыщызыхьа, Урысейм спортымкIэ щIыхь зиIэ и мастер Джэду Iэниуар.
Дзэм хэтхэм я III дунейпсо джэгухэм я спорт мафIэр Iуащхьэмахуэ щыпагъэнэныр Къэбэрдей-Балъкъэрым и дежкIэ Iуэхугъуэшхуэу икIи пщIэ пылъу зэрыщытыр къыхигъэщащ республикэм и Iэтащхьэ КIуэкIуэ Юрий.
«Сочэ къалэм щызэхэтыну зэIущIэшхуэм ди спортсменхэм текIуэныгъэ инхэр къызэрыщахьынур икIи урысей армэм и щIыхьыр зэрыщIагъэбыдэнур си фIэщ мэхъу», — жиIащ щIыналъэм и унафэ-щIым.
Аостэ къалэм (Италие) Дзэм хэтхэм я дунейпсо джэгухэр 2010 гъэм япэу щекIуэкIащ. КъыкIэлъыкIуэр 2013 гъэм Анси къалэм (Франджы) щызэхэтащ. 2015 гъэм и накъыгъэ мазэм Кувейтым щызэхуашэса Дзэ спортым и дунейпсо советым и Ассамблее Нэхъыщхьэм и 70-нэ зэхыхьэм Сочэ къалэм къыщыхуагъэфэщащ абы и зи чэзу джэгухэр иригъэкIуэкIыну.
2017 гъэм мазаем и 22 — 28-хэм къриубыдэу щыIэну зэпеуэхэм дуней псом и къэрал 60-м щIигъум къикIа спортсменхэр кърихьэлIэнущ. Дзэм хэтхэм я III дунейпсо джэгухэм япкъ иткIэ ахэр зэхьэзэхуэнущ спорт лIэужьыгъуиблкIэ — биатлонкIэ, лыжэм тету къызэдэжэнымкIэ, бгы-лыжэ спортымкIэ, ски-альпинизмымкIэ, шорт-трекымкIэ, бгым дэпщеинымрэ лыжэм тету здэщыIэр къэхутэнымкIэ.
КъБР-м и Iэтащхьэмрэ Правительствэмрэ я пресс-IуэхущIапIэ.
